Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2020/C 436/11)

Selle dokumendi avaldamine annab õiguse esitada taotlusele Euroopa Parlamendi ja nõukogu määruse (EL) nr 1151/2012 (1) artikli 51 kohaselt vastuväiteid kolme kuu jooksul alates selle dokumendi avaldamise kuupäevast.

KOONDDOKUMENT

„TAŞKÖPRÜ SARIMSAĞI“

ELi nr: PDO-TR-02217 – 9.1.2017

KPN (X) KGT ( )

1. [KPN või KGT] nimetus(ed)

„Taşköprü Sarımsağı“

2. Liikmesriik või kolmas riik

Türgi

3. Põllumajandustoote või toidu kirjeldus

3.1. Tooteliik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Toode „Taşköprü Sarımsağı“ kuulub liiki Allium sativum var. sativum, mida tuntakse ka putkumatu küüslauguna. Tegemist on hilise õitsemisega küüslauguga, millel on pikk kasvuperiood.

Sibul:

— sibula ristlõige on ovaalne;

— pikilõige on ellipsikujuline;

— valge kestaga;

— läbimõõt 30–40 mm;

— kaal: 15–60 g.

Küüned:

— küüned on sibulas tihedalt koos;

— ei ole identsed (on erikujulised) ja asuvad sibulas juhuslikus järjestuses;

— korrapäratu kujuga ja sageli on moodustunud perifeersed küüned;

— kaal 2–3 g.

— roosa kest;

— küüned seest kreemjaskollase värvusega;

— kuivainesisaldus 31,2–44,1 %;

— keskmine küünte arv on 12.

Toote „Taşköprü Sarımsağı“ iseloomulikud tunnused on järgmised:

— koort on sibulast raske eraldada;

— minimaalne seleenisisaldus kuivaines on 3,535 mg/kg-1;

— sibula koores on vähesel määral antotsüaani, küüntel on antotsüaanijooned, küünte arv on keskmine (12);

— sibulal on 5–10 kaitsekihti;

— lenduvaid orgaanilisi väävliühendeid (kuivaines) on 0,089–0,214 %;

— säilib kuni 10 kuud;

— kibe maitse;

— tugev ja püsiv lõhn;

— allüülpropüüldisulfiidi (C6H12S2) minimaalne sisaldus kuivaines on 0,0147 mg/kg.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmisetapid, mis peavad toimuma määratletud geograafilises piirkonnas

Kõik toimingud alates toote „Taşköprü Sarımsağı“ istutamisest kuni saagikoristuse ja kuivatamiseni peavad toimuma punktis 4 määratletud geograafilises piirkonnas.

3.5. Registreeritud nimetusega toote viilutamise, riivimise, pakendamise jm erieeskirjad

—

3.6. Registreeritud nimetusega toote märgistamise erieeskirjad

Toote „Taşköprü Sarımsağı“ pakendile tuleb loetavalt ja kustumatult kirjutada või trükkida järgmine teave:

— ärinimi ja aadress, lühinimi ja aadress või äriühingu registreeritud kaubamärk;

— partii number;

— kauba nimetus „Taşköprü Sarımsağı“.

4. Geograafilise piirkonna täpne määratlus

Geograafiline piirkond on Taşköprü halduspiirkond.

Geograafilise piirkonna pindala on 1 811,31 km2. Kõik toimingud alates „Taşköprü Sarımsağı“ istutamisest kuni saagikoristuse ja kuivatamiseni peavad toimuma Taşköprü piirkonnas.

Piki tasandikku, kus asub Taşköprü piirkond, kulgeb Göki jõgi, mis on väga oluline, kuna tasandiku lammimullad sobivad hästi küüslaugu kasvatamiseks.

5. Seos geograafilise piirkonnaga

Toote eripära

Toote „Taşköprü Sarımsağı“ eripärad on suurest seleenisisaldusest tulenev kibedus, eriline tugev lõhn ja pikk säilivusaeg.

Looduslikud tegurid: kliima ja temperatuur

Tänu Musta mere kliima mõjule geograafilises piirkonnas kasvab „Taşköprü Sarımsağı“ eriti hästi, kuna õhutemperatuur on küüslaugukasvatuseks optimaalne. Aasta keskmine temperatuur on 9,7 °C. Madalaim keskmine temperatuur talvel on 1,2 °C, kõrgeim keskmine temperatuur suvel on 20,1 °C.

Küüslaugu viljelusperiood algab piirkonnas veebruari lõpus ja lõpeb juuli viimasel nädalal. Veebruaris, mil küüslaugukasvatus algab, on keskmine temperatuur 4,2 °C. Mais, kui kasvavad lehed, on õhutemperatuur umbes 14,1 °C, mis kiirendab kasvu, seejärel juunis on keskmine temperatuur 17,4 °C ja juulis saagikoristusperioodil keskmiselt 20,1 °C. Maist juulini on temperatuur küüslaugu kasvu kiirendamiseks ideaalne ja aitab suurendada küünte arvu küüslaugus, kuna taim õitseb hilja.

Kui õhutemperatuur tõuseb üle 25 °C, siis lehed kolletuvad ning köögivilja kasv ja areng aeglustuvad.

Sademed

Vihma- ja niiskustingimused sobivad küüslaugu kasvatamiseks, kuna taim vajab istutamis- ja kasvuperioodil vett. Aprill, mai ja juuni on geograafilise piirkonna kõige sademeterohkemad kuud (sademeid aprillis keskmiselt 51,4 mm, mais 74,1 mm ja juunis 65,3 mm) ning see mõjutab positiivselt taime idanevust ja kvaliteeti. Tänu sellistele vihmatingimustele saab toodet „Taşköprü Sarımsağı“ üldjuhul viljeleda niisutuseta.

Juuli ja august on kuivad kuud (sademeid keskmiselt 28–30,4 mm) ning see põuaaeg on vajalik küüslaugu kuivatamiseks. Selline sademete hulk aitab vältida küüslaugu sibula struktuuri deformeerumist ja parandab küüslaugu säilivust.

Niiskus

Õhuniiskusel on küüslaugu istutamisele ja kasvule otsustav mõju. Koristusperioodil on ideaalne niiskus 60 %, kuna liigniiskus sel ajal võib põhjustada hallitust ja mädanemist. Ideaalsed tingimused küüslaugu kvaliteedi säilitamiseks on õhutemperatuur ligikaudu 10 °C ja niiskus 60–70 %. Geograafilises piirkonnas on õhuniiskus juulis ja augustis ehk saagikoristusperioodil ligikaudu 60 %. See võimaldab taimel kiiresti kuivada ja kaitseb toodet „Taşköprü Sarımsağı“ haiguste eest.

Geograafilise piirkonna aasta keskmine niiskus on 70 %. Tänu sellele on tootel „Taşköprü Sarımsağı“ suur kuivainesisaldus ja see säilib riknemata mitu kuud pärast saagikoristust.

Mullad

Küüslauk kasvab ideaaljuhul liivsavimuldadel, mis sisaldavad vähesel määral huumust, ja väheniisketel neutraalsetel muldadel. Taşköprü tasandikule ulatuvad küüslaugukasvatuseks sobivad alluviaalsed mullad, mis suurendavad küüslaugu saagikust. Lisaks on Taşköprü piirkonnas enamik muldadest keskmise tekstuuriga (savikas kuni liivsavimuld) ja väikse leelisusega (pH 7,15–7,86) ning orgaanilise aine sisaldus on väike kuni keskmine. Taşköprü piirkonna mullad, millel on lisaks suur seleenisisaldus, on küüslaugukasvatuseks ülisobivate omadustega. Need tegurid mõjutavad küüslaugu „Taşköprü Sarımsağı“ kvaliteeti, sealhulgas seleenisisaldust (mis annab küüslaugule erilise kibeda maitse) ning suure allüülpropüüldisulfiidide (C6H12S2) sisaldusega väävlirikaste eeterlike õlide sisaldust, mis annab tootele eriti tugeva lõhna. Võrdlusanalüüsist nähtub, et toote „Taşköprü Sarımsağı“ minimaalne seleenisisaldus (kuivaines) on suurem kui mujal Türgis kasvatatud sama sordi küüslaugul.

Inimtegurid

Inimesed kolivad Taşköprü piirkonnast, mis on eelkõige põllumajanduspiirkond, sageli linnadesse. Tänu palju tööjõudu nõudvale küüslaugukasvatusele saab seda rännet osaliselt ära hoida. See on üks väheseid tooteid, mida senini kasvatatakse ühistuliselt. Küüslaugutootmise järjestikused etapid on töömahukad ja toote „Taşköprü Sarımsağı“ tootmise iga etapp nõuab inimeste sekkumist. Tänu inimeste sekkumisele on küüslauk ja selle tootmine kvaliteetsem.

Eraldamine

Küüned eraldatakse küüslaugust käsitsi ja tänu sellele on seemned kvaliteetsemad, kuna küüsi ei muljuta, nagu masina kasutamisel sageli juhtub. Pealegi tuleb mehaaniliselt eraldatud küüned istutada viivitamata mulda, et ei tekiks idanevusprobleemi ega sellest tulenevaid kasvuraskusi. Seevastu käsitsi eraldamise korral ei pea istutamisega kiirustama.

Istutamine

Erinevalt enamikust taimedest ei paljundata küüslauku mitte seemnete, vaid küüntega. Küüntest kasvavad järgmisel hooajal küüslaugud. Käsitsi istutamine kindlustab küüslaukude ühtlased vahed ja tagab, et küüsi ei paigutata mulda tagurpidi, mistõttu kasvavad küüslaugud paremini. Mehaanilisel istutamisel võivad idandid jääda tagurpidi ja juurtega ülespoole, mis tähendab, et võrsed peavad kasvama alt üles. See aeglustab idandite jõudmist mullapinnale ning vähendab tootlikkust ja kvaliteeti.

Umbrohutõrje ja mulla õhutamine

Umbrohutõrjet ja mulla õhutamist tehakse samuti käsitsi, mis parandab küüslaugu kvaliteeti, kuna see ei pea kasvu ajal konkureerima umbrohuga.

Kuivatamine

Geograafilises piirkonnas on kasutusel traditsiooniline meetod küüslaugukimpude kuivatamiseks põldudel. Küüslaugud võetakse üles masinatega, mis on piirkonnas spetsiaalselt selleks projekteeritud. Seejärel seovad põllumajandustootjad küüslaugu väikestesse kimpudesse (kohalik nimi: elba) ja laotavad need põllule, kuhu need jäävad umbes kaheks nädalaks päikese kätte kuivama. Küüslauku pööratakse üks kord nädalas, et see kuivaks ühtlaselt. See meetod, mis on võimalik tänu eespool kirjeldatud erilistele ilmastikutingimustele, hoiab ära küüslaugu lagunemise ja võimaldab seda säilitada eriti pikka aega. Hiljem viivad tootjad päikesekuivatatud küüslaugud ladudesse, kus neid hoitakse külmas. Ladustamisele veetakse küüslaugud varahommikul, et vältida küünte sibulast eraldumist, mida põhjustab niiskus.

Peale nende iseärasuste on oluline märkida, et tootel „Taşköprü Sarımsağı“ on hea maine ja selle piirkonna nime seostatakse alati küüslauguga.

Viide tootespetsifikaadi avaldamisele

(viitemääruse artikli 6 lõike 1 teine lõik)

—

(1) ELT L 343, 14.12.2012, lk 1.